钦定古今图书集成/明伦汇编/人事典/第104卷 > 《拟李陵录别诗八首》〈录六首〉无名氏
## 钦定古今图书集成/明伦汇编/人事典/第104卷 > 《拟李陵录别诗八首》〈录六首〉无名氏

有鸟西南飞，熠熠似苍鹰；朝发天北隅，暮闻日南陵；
欲寄一言去，托之笺彩缯；因风附轻翼，以遗心蕴蒸。
鸟辞路攸长，羽翼不能胜；意欲从鸟逝，驽马不可乘。

又

晨风鸣北林，熠燿东南飞。愿言所相思，日暮不垂帏。
明月照高楼，想见馀光辉。元鸟夜过庭，髣髴能复飞。
褰裳路踟蹰，彷徨不能归。浮云日千里，安知我心悲。
思得琼树枝，以解长渴饥。

又

陟彼南山隅，送子淇水阳。尔行西南游，我独东北翔。
猿鸟顾悲鸣，五步一徬徨。双凫相背飞，相远日已长。
远望云中路，想见来圭璋。万里遥相思，何益心独伤。
随时爱景曜，愿言莫相忘。

又

红尘蔽天地，白日何冥冥。微阴盛杀气，凄风从此兴。
《招摇》西北指，天汉东南倾。嗟尔穹庐子，独行如履冰。
短褐中无绪，带断续以绳。泻水置瓶中，焉辨淄与渑。
巢父不洗耳，后世有何称。